২০০৮ সালের নির্বাচনে এ আসনে প্রয়াত প্রেসিডেন্ট জিল্লুর রহমানের বিপক্ষে চারদলীয় জোট প্রার্থী হিসেবে প্রথমবারের মতো প্রার্থী হন বিএনপি নেতা আলম গ্রুপ অব ইন্ডাস্ট্রিজের ব্যবস্থাপনা পরিচালক মো. শরীফুল আলম। ওই নির্বাচনে প্রয়াত প্রেসিডেন্ট জিল্লুর রহমান ১ লাখ ৪৪ হাজার ৫৯০ ভোট পেয়ে বিজয়ী হন। তাঁর নিকটতম প্রতিদ্বন্দ্বী চারদলীয় জোট প্রার্থী মো. শরীফুল আলম পেয়েছিলেন ৮৯ হাজার ৮৩৭ ভোট। পরবর্তীতে ২০০৯ সালের ৩রা এপ্রিল অনুষ্ঠিত উপ-নির্বাচনেও বিএনপি প্রার্থী হিসেবে প্রতিদ্বন্দ্বিতা করেন মো. শরীফুল আলম। উপ-নির্বাচনে প্রেসিডেন্টপুত্র নাজমুল হাসান পাপন ১ লাখ ৬ হাজার ১৩৭ ভোট পেয়ে সংসদ সদস্য নির্বাচিত হন। প্রতিদ্বন্দ্বী প্রার্থী বিএনপি নেতা মো. শরীফুল আলম ৬৮ হাজার ৩২৭ ভোট পান। ওই নির্বাচন থেকেই মূলত এ আসনে নাজমুল হাসান পাপন এবং মো. শরীফুল আলমের রাজনৈতিক দ্বৈরথ শুরু হয়। নাজমুল হাসান পাপনের নিজ উপজেলা ভৈরব এবং মো. শরীফুল আলমের নিজ উপজেলা কুলিয়ারচর। এই আসনের দুই উপজেলা থেকে দুই প্রধান দলের প্রার্থী নির্বাচনে প্রতিদ্বন্দ্বিতা করায় দলীয় হিসাবের বাইরে নির্বাচনে আঞ্চলিকতাও ফ্যাক্টর হয়ে দাঁড়ায়।